Bryggens Museum

Bryggens Museum er et arkeologisk og kulturhistorisk museum ved Bryggen i Bergen, etablert i 1976. Museet inngår siden 2005 i Bymuseet i Bergen. Det er oppført på tomten etter bybrannen i 1955 og bygger på omfattende arkeologiske utgravinger som avdekket rester av middelalderens bebyggelse. Museet formidler funn og kunnskap om byliv, handel og kultur i middelalderens Bergen. Bakgrunn Museet er oppført på en branntomt etter bybrannen i 1955, som ødela deler av den nordlige bebyggelsen. I etterkant av brannen ble det igangsatt større arkeologiske utgravinger, ledet av arkeolog Asbjørn Herteig. Utgravingene pågikk frem til 1968 og avdekket kulturlag med rester av bygninger, kaianlegg og gjenstander fra middelalderen. Funnmaterialet dokumenterer kontinuerlig bymessig aktivitet fra 1100-tallet og fremover, og utgravingene regnes som blant de mest omfattende middelalderarkeologiske undersøkelsene i Nord-Europa. Som følge av funnene ble det i 1963 etablert et midlertidig museum, «Skipshuset», på området. Dette fungerte som en foreløpig formidlingsarena for resultatene av utgravingene og fikk betydelig publikumsbesøk. Erfaringene herfra synliggjorde behovet for et permanent museum, og det ble besluttet å oppføre et museumsbygg direkte over deler av utgravningsområdet. Reising av museumsbygg Museumsbygningen ble tegnet av arkitekt Øivind Maurseth og oppført i første halvdel av 1970-årene. Finansieringen ble blant annet sikret gjennom bidrag fra skipsreder Erling Dekke Næss, i tillegg til offentlige og private midler. Bygget stod ferdig i 1976 og er utformet slik at arkeologiske strukturer og kulturlag kan bevares og vises in situ som en integrert del av utstillingene. Museet rommer også utstillingsarealer, magasiner og formidlingsfasiliteter. Museets samlinger består i hovedsak av gjenstander fra utgravingene på Bryggen, herunder redskaper, tekstiler, lærarbeider og handelsvarer. Materialet gir et bilde av dagligliv, håndverk og handel i middelalderens Bergen. Museet forvalter også verdens største samling av runeinnskrifter, som gir innsikt i skriftkultur og kommunikasjon i perioden. Utstillingene omfatter både faste presentasjoner av funnmaterialet og skiftende utstillinger med ulike kulturhistoriske temaer. Bryggens Museum fungerer som et formidlingssted for middelalderens historie i Bergen, med utstillinger, foredrag og undervisningstilbud. Bygningen har mottatt flere arkitekturpriser, blant annet Betongtavlen i 1980. Referanser Litteratur Welle-Strand, Erling (1916–2013) (1974). Museums in Norway. Oslo: Royal Ministry of Foreign Affairs. ISBN 8271770039. Eksterne lenker Offisielt nettsted (en) Bryggens Museum – kategori av bilder, video eller lyd på Commons Bergen byleksikon Bymuseet i Bergen